Tuttugu og fimm kórónuveirusmit greindust innanlands í gær. Þrettán þeirra sem greindust voru ekki í sóttkví. Eitt smit greindist á landamærunum. Níu covid-sjúklingar liggja á Landspítala, þar af tvö börn. Sjö liggja á bráðalegudeildum spítalans, tveir á gjörgæslu og báðir í öndunarvél.
Sjúkratryggingar Íslands taka þátt í kostnaði við töku hraðprófa hjá einkafyrirtækjum frá og með 20. september, til þess að auka aðgengi almennings að prófunum. Aðsókn í hraðpróf hjá Heilsugæslu höfuðborgarsvæðisins er minni en búist var við.
Nokkur einkafyrirtæki bjóða nú þegar upp á hraðpróf sem fólk þarf að greiða fyrir en með kostnaðarþátttöku Sjúkratrygginga búast heilbrigðisyfirvöld við að hraðpróf verði í boði víðar. Á degi hverjum mæta um það bil sex hundruð manns í hraðpróf hjá Heilsugæslu höfuðborgarsvæðisins og aðsóknin er minni en heilsugæslan gerði ráð fyrir. Ragnheiður Ósk Erlendsdóttir, framkvæmdastjóri hjúkrunar, býst þó við að hún aukist á næstunni.
Það er kannski heldur minna en við áttum von á, engin holskefla hefur komið enn þá allavega. En svo höfum við heyrt, og þessar nýju leiðbeiningar um 500 manns og fleiri, nú heyrum við að menntaskólaböllin séu kannski að fara í gang, svo við gætum búist við því að þau fari kannski að koma til okkar
Einhverjir þeirra sem sækjast eftir hraðprófi eru nýkomnir til landsins eða á leið til útlanda, en flestir hafa verið sendir í smitgát.
Og það var skólasamfélagið sem tók upp það verklag að annað hvort ferðu í sóttkví eða smitgát og í smitgátinni þarftu að fara í hraðpróf á fyrsta degi og fjórða degi. Og það er kannski sá hópur sem við erum að sjá mest að nýti sér hraðprófin. En við óskum eftir því að ef fólk er með einkenni þá fari það hinum megin, í PCR-prófin, það er svona betri mæling